**О Б Р А З Л О Ж Е Њ Е**

**I УСТАВНИ ОСНОВ**

Уставни основ за доношење Закона о потврђивању Амандмана на Монтреалски протокол о супстанцама које оштећују озонски омотач садржан је у члану 99. став 1. тачка 4. Устава Републике Србије, којим је прописано да Народна скупштина потврђује међународне уговоре када је законом предвиђена обавеза њиховог потврђивања.

**II РАЗЛОЗИ ЗБОГ КОЈИХ СЕ ПРЕДЛАЖЕ ПОТВРЂИВАЊЕ МЕЂУНАРОДНОГ СПОРАЗУМА**

Бечка конвенција о заштити озонског омотача усвојена је у марту 1985. године на иницијативу Управног савета Програма Уједињених нација за животну средину (UNEP). Конвенција је позвала на сарадњу, размену података и организовано управљање супстанцама које оштећују озонски омотач, али без налагања конкретних обавеза за смањење њихове потрошње.

У септембру 1987. године, напори ка успостављању обавеза смањења производње и потрошње супстанци које оштећују озонски омотач, довели су до усвајања Монтреалског протокола о супстанцама које оштећују озонски омотач. Уведене су контролне мере за супстанце из Анекса А протокола, намењене развијеним земљама (земље ван-члана 5). Земљама члана 5. (земље у развоју) дозвољено је повећање потрошње ових супстанци пре преузимања обавеза. На текст Монтреалског протокола усвојена су четири амандмана: Лондонски (усвојен 1990. године; овим амандманом су на листу контролисаних супстанци додати угљен-тетрахлорид и метил-хлороформ), Копенхашки (усвојен 1992. године, овим амандманом су на листу контролисаних супстанци додати бромофлуороугљоводоници и метил-бромид), Монтреалски (усвојен 1997. године, предвиђен систем издавања дозвола за увоз и извоз нових, коришћених, обновљених и обрађених контролисаних супстанци из Анекса А, Б, Ц и Е), Пекиншки (усвојен 1999. године, предвидео је извештавање Озонском секретаријату на годишњем нивоу).

На 28. састанку земаља потписница Монтреалског протокола о супстанцама које оштећују озонски омотач, одржаног у Руанди, 15. октобра 2016. године усвојен је Кигали амандман. Како се Монтреалски протокол показао као веома ефикасан документ из области заштите животне средине, одлучено је да се потрошња *HFC* супстанци контролишe на исти начин као потрошња супстанци које оштећују озонски омотач (*HCFC* супстанце).

Овим амандманом уводе се флуороугљоводоници (*HFC*) у Монтреалски протокол, односно смањење потрошње и производње ових супстанци. Флуороугљоводоницису флуоровани гасови са ефектом стаклене баште и користе се као

алтернатива за супстанце које оштећују озонски омотач. Оно што је карактеристично за ову групу супстанци јесте то да не оштећују озонски омотач, али да имају висок потенцијал глобалног загревања и утицај на климатске промене. Због велике употребе *HFC* супстанци и све већег глобалног загревања одлучено је да се предузму мере у циљу смањења потрошње, производње и употребе ове групе супстанци.

СФРЈ је ратификовала Бечку конвенцију 16. априла 1990. године, док је Монтреалски протокол о супстанцама које оштећују озонски омотач ратификовала 3. јануара 1991. године. Република Србија је сукцесор ових ратификација. Република Србија потврдила је сва четири усвојена амандмана на Монтреалски протокол у марту 2005. године.

Потврђивањем Кигали амандмана Република Србија ће наставити пут са циљем очувања озонског омотача, а узимајући у обзир да *HFC* супстанце спадају у гасове са ефектом стаклене баште, додатно ће допринети и спровођењу Париског споразума који је Република Србија потврдила 30. маја 2017. године.

У периоду од ратификације Бечке конвенције и Монтреалског протокола Република Србија је успешно имплементирала ове уговоре кроз Програме за елиминацију супстанци које оштећују озонски омотач, кроз инвестиционе и неинвестиционе активности, и тиме испунила преузете обавезе које произилазе из Монтреалског протокола.

Монтреалски Протокол је допринео опоравку озонског омотача постепеним укидањем супстанци које оштећују озонски омотач и у том процесу је ублажио климатске промене. Према Кигали амандману, стране потписнице ће постепено смањити производњу и потрошњу ХФЦ-а, тако да се до краја века избегне глобално загревање до 0,5°С .

Када стране потписнице имплементирају нове технологије у процесу примене амнадмана, оне ће стећи и конкурентску предност на светском тржишту, јер су алтернативне технологије исплативије и доводе до побољшања квалитета крајњих производа као и веће енергетске ефикасности.

Кроз примену амандмана из Кигалија, Монтреалски протокол преузима одговорност за *HFC* са водећом улогом у раду на еколошки одрживом свету, у складу са Агендом о одрживом развоју до 2030. године.

Група потписница из члана 5. Кигали амандмана (у коју спада Република Србија) имаће приступ финансијској и техничкој подршци која се пружа у складу са Протоколом. Постоје и бројне друге користи од ратификације.

Усвајањем Амандмана утврђују се обавезе поступног смањења потрошње *HFC* супстанци за земље стране Монтреалског протокола. Према Амандману земље су подељене у четири групе, са различитим контролним мерама.

Република Србија као земља у развоју и земља члана 5. Протокола је у обавези да уведе контролне мере како следи: - одређивање основне потрошње 2020. до 2022. године; - замрзавање потрошње на ниво основне потрошње 2024. године; - 10 % смањење потрошње 2029. године; - 30% смањење потрошње 2035. године; - 50% смањење потрошње 2040. године; - 80 % смањења потрошње 2045. године.

У процесу приступања ЕУ Република Србија је у обавези да своје законодавство усагласи са, између осталог, Регулативом (ЕУ) бр. 517/2014 о флуорованим гасовима, која је за ову групу супстанци већ утврдила строжије контролне мере. Усвајање овог Амандмана и увођење контролних мера олакшаће касније преузимање строжијих мера које прописује Регулативом (ЕУ) бр. 517/2014, а такође ће се дати допринос и у постизању циљева утврђених Париским споразумом.

Као земља члана 5. Протокола, потврђивањем Амандмана Република Србија ће имати могућност да аплицира за финансијска средства за припрему планова и програма за смањење потрошње ове групе супстанци, чиме ће земља, кроз инвестиционе и неинвестиционе активности, бити у могућности да у процесу придруживања ЕУ испуни стандарде и захтеве прописане ЕУ регулативама, а привредном сектору ће омогућити лакшу транзицију и приступ новим технологијама и расхладним флуидима који не оштећују озонски омотач и са нижим потенцијалом глобалног загревања (GWP).

Потписнице из члана 5. имају и посебне подстицаје да ратификују Кигали амандман:

Члан 10. Монтреалског протокола успоставља финансијски механизам за обезбеђивање финансијске и техничке сарадње, укључујући и трансфер технологија, како би се подржало поштовање потписница из члана 5. Протокола. Део овог пакета је Мултилатерални фонд (*MLF*), који између осталог, покрива договорене трошкове потписница из члана 5.

Током сесије у Кигалију потписано је низ кључних одлука о подршци *MLF*-а за стране уговорнице из члана 5. Протокола, па тако:

Стране потписнице из члана 5. имаће могућност да одреде приоритете *HFC*-а, дефинишу секторе, одаберу технологије и алтернативе и разрађују и имплементирају своје стратегије за испуњавање договорених обавеза у вези *HFC*-а, на основу специфичних потреба и националних околности, након ратификације.

Од Извршног одбора *MLF-*а је затражено да изради смернице за финансирање постепеног укидања потрошње и производње *HFC*-а, укључујући прагове економичности.

Подршка је предвиђена за омогућавање активности за институционално јачање, увозних и извозних дозвола и квота, извештавање из члана 7, демонстрационе пројекте и развој националних стратегија за постепено смањење *HFC*-а.

Изузимање од високих амбијенталних температура: Постоји изузеће од смањења *HFC-*а за стране из члана 5. од захтева за фазним смањењем *HFC*-а (изузетак високе температуре околине).

Могу постојати и друга изузећа, и то за основну употребу за производњу или потрошњу које су неопходне за задовољење основних потреба потписница а договорено је између страна потписница да буду изузете од употребе. Механизми за таква потенцијална изузећа ће бити размотрени до 2029. године.

Ако потписница из члана 5. није у стању да спроведе своје обавезе због неадекватне примене одредаба о трансферу технологије и финансијског механизма, може започети процес који ће резултирати састанком потпинсица о акцијама које треба предузети.

Комитет за имплементацију је дужан да ради на вансудском, неконфронтирајућем и олакшавајућем начину да подржи поштовање обавеза потписница.

Додатна финансијска подршка ће бити доступна за пружање подршке потписницама из члана 5. које брзо почну са постепеним смањивањем *HFC*-а. Пре састанка у Кигалију, група од 16 земаља донатора објавила је своју намеру да обезбеди 27 милиона долара *MLF-у* пре следећег планираног попуњавања Фонда. Ово се може допунити финансирањем енергетске ефикасности од стране групе организација, које су најавиле брзо покретање финансирања од 53 милиона долара.

Флексибилност у имплементацији Амандмана дозвољава потписницама одређени степен флексибилности у спровођењу својих обавеза: он је осмишљен да пружи потписницама довољно времена и могућности да смање *HFC* на начин који одговара њиховим потребама и интересима, постављајући своје приоритете за одређене *HFC*, секторе, технологије и алтернативе .

Уобичајено, ратификација уговора о животној средини са редовним међународним састанцима изазвала би додатне трошкове за државу за припрему и учешће на тим састанцима. Међутим, државе неће имати значајне међународне трошкове састанака када ратификују Кигали амандман зато што је он део Монтреалског протокола и велика већина држава редовно присуствује његовим састанцима.

Потписница из члана 5. ће учествовати на састанцима уз подршку фонда Монтреалског протокола.

**III СТВАРАЊЕ ФИНАНСИЈСКИХ ОБАВЕЗА ЗА РЕПУБЛИКУ СРБИЈУ ИЗВРШАВАЊЕМ МЕЂУНАРОДНОГ СПОРАЗУМА**

Потврђивање Амандмана на Монтреалски протокол о супстанцама које оштећују озонски омотач није условљено плаћањем годишње чланарине од стране Републике Србије, као и да његовим потврђивањем Република Србија има могућност приступа финансијским средствима која ће омогућити његову пуну имплементацију, те се не стварају финансијске обавезе за Републику Србију.

**IV** **ПРОЦЕНА ПОТРЕБНИХ ФИНАНСИЈСКИХ СРЕДСТАВА ЗА ИЗВРШАВАЊЕ МЕЂУНАРОДНОГ СПОРАЗУМА**

С обзиром на то да се извршавањем Амандмана на Монтреалски протокол о супстанцама које оштећују озонски омотач не стварају финансијске обавезе за Републику Србију, није потребно обезбедити средства из буџета Републике Србије за његово извршавање.